《与廖明略学士赋馀干县白云亭一首呈吴明府》
宋代·释道潜

白云翔太虚，时来傍孤城。超然此荣观，常恐鸾鹤迎。

能赋自畴昔，骚人遗典刑。嗣音竟有属，异代逢渊明。

挥毫无停缀，临流有馀清。光风转洲渚，爽气生轩楹。

况复廖常州，吐辞皆正声。跂予浪续貂，坐想徒摇旌。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。